યુકેની કોશિશ એવી પણ હતી કે વોટિંગ જ ના થાય અને વિના અવરોધે તેના પ્રતિનિધિનું સ્થાન જળવાઈ રહે, પણ એવું થઈ શક્યું નહીં. 70 વર્ષ પછી પહેલીવાર જગતની આ સંયુક્ત અદાલતમાં બ્રિટનના કોઈ પ્રતિનિધિ નહીં હોય. સિક્યુરિટી કાઉન્સિલ ઉપરાંત જનરલ એસેમ્બલી એટલે કે સંયુક્ત રાષ્ટ્રસંઘની મહાસભામાં પણ વોટિંગ થતું હોય છે. ભારતે અહીં જ અંગ્રેજોને માત આપી. 11 રાઉન્ડમાં વોટિંગ થયું હતું અને ભારતમાં તેમાં જીત્યું. સિક્યુરિટી કાઉન્સિલમાં જોકે યુકે જીત્યું હતું, પણ તે પૂરતું ન હતું. તેથી 12માં રાઉન્ડનું વોટિંગ શરૂ થવાનું હતું તે પહેલાં જ બ્રિટને હાર કબૂલી લીધી. 193માંથી 183 મતો જસ્ટિસ ભંડારીને મળ્યાં. બ્રિટન હટી ગયું એટલે 12 રાઉન્ડમાં ભારતને સિક્યુરિટી કાઉન્સિલમાં પણ બધા જ 15 મતો મળી ગયાં. પહેલીવાર એવું થયું કે સિટિંગ જજને જવું પડ્યું. એટલું જ નહીં પ્રથમવાર એવું થયું કે સિક્યુરિટી કાઉન્સિલના સ્થાયી સભ્ય રાષ્ટ્રનો પોતાનો જજ આંતરરાષ્ટ્રીય અદાલતમાં નહીં હોય. યુએનમાં સૌથી અગત્યની સંસ્થા સિક્યુરિટી કાઉન્સિલ છે. તેમાં કાયમી સભ્યોને વીટો પાવર પણ છે અને તેના કારણે અમેરિકા, રશિયા, યુકે, ફ્રાન્સ અને ચીન પાસે રીયલ પાવર છે. ભારતને અફસોસ રહી ગયો છે કે કાયમી સભ્યોમાં તેને સ્થાન મળતું નથી. અન્ય દસ સભ્યો કાયમી નથી અને બદલાતા રહે છે, પણ અસલી મોભો કાયમી સભ્યપદનો છે.